Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението за заштита на животните Про Анима Берово, поднесена против АД Ветеринарно сточарски центар Т. В. –Куманово на 09.04.2025 година го донесе следното

**Р Е Ш Е Н И Е**

Жалбата од Здружението за заштита на животните Про Анима Берово, поднесена против АД Ветеринарно сточарски центар Т. В. –Куманово, заведена во архивата на Агенцијата за заштита на правото на слободен пристап до информациите од јавен карактер под бр.08-122 на 07.04.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

## Здружението за заштита на животните Про Анима Берово, како што е наведено во Жалбата, на 06.03.2024 година, преку електронска пошта поднело Барање за пристап до информации од јавен карактер до АД Ветеринарно сточарски центар Т. В. –Куманово, со кое побарало по е-маил да му се достават од следните информации:

„ 1. Колку заловувања се извршени за времетраењето на договорот?

2. Колку вкупно кучиња се заловени за времетраењето на договорот?

3. Бараме целокупна документација од секое заловување поединечно, со податоците определени во член 9 од Правилникот за техничките услови...

...

6. Дали одговорното лице смета дека е согласно закон и соодветните подзаконски и одобрено за вршење заловување на кучиња во истото возило...?“

АД Ветеринарно сточарски центар Т. В. –Куманово на Барателот му доставил допис Известување во кое е наведено: „.. ние не сме јавна институција која за да Ви одговори на било какво барање треба да донесува решение со кое барањето го уважува или одбива...ние сме правно лице АД...правното лице АД Ветеринарно сточарски центар „Тодор Велков“ Куманово не е јавно претпријатие туку е акционерско друштво во сопственост на акционерите, па ние ниту имаме јавни овластувања, ниту пак можеме да даваме информации од јавен карактер...“

Незадоволни од наведеното Известување, Барателот на информации на 07.04.2025 година до Агенцијата поднесе Жалба, заведена во Агенцијата под бр. 08-122. Во Жалбата е наведено дека: „Со оглед на тоа дека вршат дејност од јавен интерес, односно за својата работа се платени со јавни пари ... сметаме дека претставуваат имател на информациите од јавен карактер.“

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 3 став 1 алинеја 1 од Законот за слободен пристап до информации од јавен карактер „иматели на информации се органите на државната власт и други органи и организации утврдени со закон, органите на општините, градот Скопје и општините во градот Скопје, установите и јавните служби, јавните претпријатија, правни и физички лица кои вршат јавни овластувања, утврдени со закон и дејности од јавен интерес политичките партии во делот на приходите и расходите“.

Од погоре наведениот член произлегува дека АД Ветеринарно сточарски центар Тодор Велков –Куманово не е имател на информации согласно Законот за слободен пристап до информации од јавен карактер и не се наоѓа на Листата на иматели на информации што ја објавува Агенцијата и од тие причини и постапката по Жалбата не може да се спроведе по наведениот Закон.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**